Jovan Mašanov Vukotić, 


vukobaša crnogorski - anegdote 





Ima dosta zanimljivih priča - anegdota o Jovanu Mašanovom koje su 
sačuvane po usmenom predanju starih Katunjana, a što je logično najviše 
Čevljana i Bjelica. Ovdje ću navesti par zanimljivih koje ga predstavljaju iz 
jednog drugog ugla, ugla muža i ljubavnika, jer je on bio izuzetno lijep i 
razvijen čovjek, neodoljiv ženama, a ni on nije često mogao njkim,a da 
odoli, lijepe žene su mu bile slabost. 


Prva anegdota vezana je za vrijeme kada je knjaz Danilo bio u posjeti 
Bjelopavlićima i svom zetu vojvodi popu Ristu Boškoviću. Danila je pratila 
perjanička garda, a komandir im je bio Jovan. Uveče u toku narodnog 
veselja igrala su se kola i šenlučilo se do zore. Jovan je potpuno izgubio 
glavu za jednom preljepom mladom ženom. Nesreća je bila u tome što je 
žena bila udata i to svježe kako se kaže. Ni ona nije mogla odoljet, cijelu 
noć nije mogla odvojiti pogled od Jovana. Ovaj događaj baca sjenku na 
Jovanovo čojstvo, jer je podlegao svojoj slabosti i završio u postelju sa 
udatom ženom zbog čega za malo nije nastalo teško krvoproliće. 


Stvar se nije mogla sakriti i sjutradan uvrijeđeni muž, njegovi rođaci i 
kumovi njih par desetina pod oružjem dođoše kod knjaza i tražiše da se 
Jovan najstrožije kazni, čak se tražila i glava! U tom momentu se pojavljuje 
Jovan naoružan do zuba i obraća se Bjelopavlićima da se on neće kriti iza 
gospodara, niti da oni imaju knjaza šta da opterećuju, jer je to privatna 
stvar i on je spreman to sam da riješi koliko god njih da ima. Koliko ja 
znam od starijih članova moje familije, Jovan ne samo da nije bio u pravu 
tada, već je pokazao onu nažalost ružnu crtu crnogorskog karaktera - što 
su ga više napadali i prozivali on umjesto da se izvini jer je pogriješio, on se 
još više hvalio i otvoreno pričao da je ljubovao sa tuđom ženom. 


Do usijanja situacije dolazi kada knjaz Danilo staje uz Jovana i kaže da on 
od njega nema odanijeg i boljeg čovjeka i da bi on, gospodar crnogorski, 
bio spreman poginuti za Jovana. Automatski za Danilom čitava garda koja 
je tu bila staje u borbenom poretku uz knjaza i svog komandira. Sa druge 


strane su Bjelopavlići, ljudi i junaci, na svom ognjištu, koji brane svoj obraz 
i dostojanstvo. 


Bure baruta. Čekala se samo jedna iskrica i da se cijela Crna Gora u crno 
zavije. Na sreću našlo se par mudrih i razboritih starih ljudi na obje strane i 
stvar se polako smirivala, a knjaz je sa pratnjom još isti dan napustio 
Bjelopavliće i vratio se na Cetinje. 


Dugo je trebalo da se stvar dovede u normalu izmedju knjaza i dijela 
Bjelopavlića, a Jovan se nikada nije pomirio sa njima. 


Ipak treba naglasiti da Jovan Mašanov nikada nije uzeo neku ženu ili 
djevojku na silu. Sve su se one njemu dobrovoljno podavale i bile lude za 
njim. A on je toliko volio žene da je iz dna duše prezirao svaki vid nasilja i 
grubosti prema ženama i uvijek im bio zaštitnik... 


Na osamnaesti rodjendan jednog momka iz Katunske nahije, njegova mati 
proguta knedlu i reče sinu ono za što je odavno skupljala hrabrosti, istinu o 
tome ko mu je pravi otac. Sa suzama u očima rekla mu je da njegov pokojni 
otac nije njegov pravi otac, već da je njegov pravi otac Jovan Mašanov 
(tada takodje pokojni). Kažu da je momak dugo plakao, ali od sreće što u 
njemu teče krv Jovanova, ljubio i grlio svoju majku i ponavljao joj da nije 
ni čudo što je zgriješila sa takvijem čovjekom. 


Poslije Veljeg Rata (dobijanjem nezavisnosti Crne Gore na Berlinskom 
Kongresu 1878.) vojvoda Petar i Jovan su se povukli u miran život, obojica 
svojim ognjištima na Čevo. Imali su običaj da gotovo svaki dan pred veče 
sjede u odžakliji vojvodine kuće i uz koju čašu vina ili rakije prebiraju po 
starim uspomenama iz gotovo trideset godina zajedničkog ratovanja. 
Jednom prilikom desilo se da se Jovan par dana nije pojavljivao niti se 


javljao Petru. Sledećeg dana ujutro vojvoda je pušio čibuk na prozoru svoje 
kule i ugledao jednog zajedničkog rođaka, koji je bio prvi Jovanov komšija, 
te ga je priupitao: , Đe je Jovan ? Što ga nema par dana, da nije što loše ? 
Rođak odgovori: ,Ne vojvodo, no je otiša nekoliko dana u Ercegovinu, 
nekijem poslom“ Vojvoda prozbori, onako za sebe, ali dovoljno glasno da 
je rođak mogao čuti, dok mu se brk smijao: „Što li mu je to ostalo 
nedojebano, pa se mora vrnut tamo?!,, 


Kada je 1861. u Prčnju Todor Kadić ubio knjaza Danila I, veliki vojvoda 
Mirko Petrović je krenuo u brutalnu i krvavu osvetu prema cijelom 
bratstvu Kadića. 


Pobio je Todora i nekoliko najbližih mu ljudi iz familije, popalio im sve 
kuće, konfiskovao zemlju i sve ih protjerao iz Crne Gore. Njegov bijes je bio 
toliki da je na kraju počeo i žene koje su rodom od Kadića, a udate u druge 
kuće takođe protjerivati i zemlje . 


Žena Jovana Mašanovog, Stane, bila je rodom od Kadića. Imali su pet 
sinova i tri kćeri. Kao komandir perjanika Jovan je jednog dana saznao da 
je vojvoda Mirko, krijući od njega naredio četi perjanika da odu na Čevo, 
zarobe Stanu i sprovedu je van Crne Gore. Jovan je ne javljajući se nikome 
nestao sa Cetinja. 


Kada su perjanici stigli na Čevo, ispred Jovanove kuće, zatekli su svoga 
komandira pod tokama, sa zađenutim jataganima i ledenicama, puškom i 
sabljom u krilu kako mirno puši čibuk i sjedi na pragu kuće i gleda u 
njihovom pravcu očima iz kojih su sjevale munje. „Evo je Stane u kuću sa 
đecom. Mene je ona rodila pet sinova, pa je možete voditi iz ove kuće samo 


preko mene mrtvoga. Ako vi basta momci, a vi probajte ja sam spreman.“ 
Perjanici su ostali kao skamenjeni. Tu su dotrčali i neki od Vukotića, a u 
jednom se trenutku pojavio i vojvoda Petar. Vojvoda je kao izuzetno mudar 
čovjek znao da u ovakvom trenutku čak ni on ne može uticati na Jovana, 
znao je da bi radi svoje familije njegov brat od strica i najbolji ratni drug bio 
spreman ići čak i protiv njega. 


Vojvoda Petar je poslije pričao da je bratovu odlučnost da ide do kraja 
shvatio kada se Jovan obratio perjanicima sledećim riječima: ,Ja vam 
momci savjetujem da se vrnete na Cetinje i kažete Mirku Stankovome da 
ako je odlučio da dirne u moju familiju, sam dođe i proba. Ja ga čekam! „Po 
vojvodinoj priči Jovan je bio toliko odan crnogorskim gospodarima i 
familiji Petrovića, da im se nikada ni u najintimnijim trenutcima druženja i 
opuštanja nije obraćao ili ih spominjao bez titula. Ovo je bilo prvi i jedini 
put da velikog vojvodu nije nazvao po tituli, već Mirko Stankov. 


Perjanici su se vratili na Cetinje, a sa njima i vojvoda Petar da proba da 
izgladi stvar. Očigledno je i uspio u tome, jer se poslije nekoliko dana 
vratio sa vojvodom Mirkom, koji se izvinuo Jovanu i njegovoj ženi, te su se 
pred Petrom izljubili i pomirili. 


Jovan je bio nešto stariji od Petra, oko deset godina. Vojvoda Petar je rođen 
1826. godine, pa je Jovan rođen negdje oko 1816. ne zna se tačno. Dok je 
ratovao (od prvog pohoda Omer paše Latasa na Crnu Goru 1851., pa sve 
do 1878. godine, dakle - 27 godina ), njegovi saborci su prepričavali da se 
bio ono što se kaže ,konzervirao“, vrlo malo se primjećivalo da stari - kako 
fizički, tako i duhom . 


Od kada se povukao u penziju 1878. god poslije nekoliko godina je počeo 
naglo da stari i poboljeva. Počele su da ga sustižu rane iz ratova (više puta 
je bio ranjavan , što hladnim što vatrenim oružijem). 


Umro je 1887. god. u postelji kao sjenka od čovjeka koji je bio. Vele da je 
izgledao kao da ima 120 godina, mada je imao oko 70, što je za to vrijeme 
ipak bila prilična starost, s obzirom na težinu života. 


Jovan Mašanov Vukotić, vukobaša katunski, bio je rođeni stric serdara 
Janka Stankovog Vukotića. Janko je bio najmlađi sin Jovanovog starijeg 
brata serdara Stanka Mašanovog Vukotića. 


